Tilkynning til kjördæmisfélaga Pírata

um úthlutun fjármagns fyrir árið 2021.

Frá fjármálaráði Pírata.

Þann 1. mars 2021 er áætlað að úthlutun fjármagns til kjördæmisfélaga eigi sér stað. Enn er óvíst hversu mikið fjármagn félagið mun hafa til að úthluta en fjármálaráð kappkostar við að ljúka fjárhagsáætlun fyrir 2021. Fjármálaráð er þriggja manna nefnd sem tók fyrst til starfa í október 2021 og hefur það hlutverk samkvæmt lögum Pírata að semja verklagsreglur um fjármálaumsjón félagsins, hafa umsjón með eftirfylgni við verklagsreglur um fjármálaumsjón og að gera fjárhagsáætlun fyrir hvert ár. Fjármálaráð hefur í hyggju að halda félagsfund í janúar til að ræða skiptingu fjármagns í hin ýmsu verkefni, þar með talið til kjördæmisfélaga.

Tekjur Pírata koma úr fáum áttum en helst ber að nefna árlegt framlag úr ríkissjóði vegna setu Pírata á Alþingi (L. 162/2006) síðan félagið hlaut fyrst kjör árið 2013; félagsgjöld sem fjármálaráð getur ákveðið að félagsmenn inni af hendi, en fram til þessa hefur félagsstjórn aldrei krafið félagsmenn um gjöld; styrkir frá félagsmönnum og fyrirtækjum, en skiptar skoðanir hafa verið um ágæti fyrirtækjastyrkja, og síðan hver önnur fjáröflun eins og til dæmis sala á varningi.

Gerð er sú krafa til kjördæmisfélaga sem óska eftir fjármagni frá móðurfélaginu að það verði gert skriflega til framkvæmdastjórnar fyrir 1. febrúar. Með beiðni um fjármagn skal fylgja fundargerð síðasta aðalfundar kjördæmisfélagsins eða stofnfundar nýs félags, yfirfarið fjárhagsbókhald fyrra árs ef það á við og kostnaðaráætlun ásamt aðgerðaáætlun fyrir starf kjördæmisfélagsins árið 2021.

Sú upphæð sem úthlutað verður til kjördæmisfélaganna mun vera skipt í fjóra jafna flokka (25%) og mun úthlutun hvers kjördæmisfélags úr hverjum flokki taka mið af:

* fjölda skráðra félagsmanna Pírata með lögheimili í kjördæmi 1. janúar ár hvert. [Gögn frá félagaskrá Pírata.]
* fjölda atkvæða Pírata í kjördæmi í síðustu kosningu til Alþingis. [Gögn frá Landskjörstjórn.]
* fjölda íbúa með lögheimili í kjördæmi 1. janúar ár hvert. [Gögn frá Þjóðskrá Íslands í gegnum Hagstofu Íslands.]
* landfræðilegri stærð kjördæmis í fermetrum 1. janúar ár hvert. [Gögn frá Landmælingum Íslands.]

Þessari reiknireglu er ætlað að umbuna þeim kjördæmisfélögum sem hafa laðað til sín félagsmenn og skilað félaginu atkvæðum í kosningum til Alþingis. Henni er einnig ætlað að taka tillit til aðstæðna hvers kjördæmis þar sem fjöldi íbúa og landfræðileg stærð geta haft ýmisleg áhrif á kostnað tengdan rekstri félagasamtaka.

Píratar, 1. desember 2020.

Albert Svan Sigurðsson. Stefán Örvar Sigmundsson (ritari). Valborg Sturludóttir (formaður).